LALIN คงเป้ารายได้ปีนี้ 2.4 พันลบ.โต 15% ผุด 5 โครงการใหม่
LALIN คงเป้ารายได้ปีนี้ 2.4 พันลบ.โต 15% ผุด 5 โครงการใหม่
26 พ.ค. 2559

นายเสรี สินธุอัสว์ ผู้อำนวยการฝ่ายการเงิน บริษัท ลลิล พร็อพเพอร์ตี้ จำกัด (มหาชน) หรือ LALIN เปิดเผยว่า บริษัทมั่นใจจะสามารถรับรู้รายได้ในปีนี้ตามเป้าหมายที่ 2,400 ล้านบาท หรือเติบโต 15% จากปีก่อนทำรายได้ 2,094 ล้านบาท เนื่องจากมีการทยอยส่งมอบโครงการอย่างต่อเนื่อง ซึ่งปัจจุบันบริษัทมียอดขายรอโอน (Backlog) ราว 1,000 ล้านบาทที่จะรับรู้เป็นรายได้ทั้งหมดภายในปีนี้
บริษัทยังคงเป้าหมายยอดขายทั้งปีจะทำได้ 2,700 ล้านบาท จากแผนเปิดโครงการใหม่ในปีนี้ทั้งสิ้น 8 โครงการ มูลค่า 4,000 ล้านบาท โดยในช่วงไตรมาสแรกเปิดตัวไปแล้ว 3 โครงการ คือ Lanceo Pride Kanchanapisak-KlongThanon, LIO Bliss Kanchanapisak-Chaiyapruk  และ LIO Elite Kanchanapisak-Westgate มูลค่ารวม 1,500 ล้านบาท และยังมีแผนเปิดโครงการอย่างต่อเนื่องในไตรมาส 2-3/59 จำนวน 4 โครงการ และอีก 1 โครงการในไตรมาส 4/59
นายเสรี กล่าวอีกว่า บริษัทมองแนวโน้มไตรมาส 2/59 ผลการดำเนินงานอาจจะไม่ดีเท่ากับไตรมาส 1/59 เนื่องจากยอดขายในไตรมาสแรกเติบโตอย่างมาก หรือทำยอดขายราว 1,100 ล้านบาท ประกอบกับ ในช่วงเดือน เม.ย.59 ของทุกปีปกติจะเป็นช่วงโลซีซั่นของธุรกิจ เนื่องจากมีวันหยุดค่อนข้างมาก ส่งผลทำให้ยอดขายที่ลดลง
สำหรับภาพรวมอสังหาริมทรัพย์ในปีนี้ นายเสรี มองว่า ตลาดยังมีความต้องการที่อยู่อาศัย โดยเฉพาะแนวราบ ซึ่งบริษัทได้หันมาจับกลุ่มลูกค้าระดับล่างมากขึ้น โดยมีการสร้างบ้านในระดับราคา 1.5 ล้านบาทเพิ่มจากเดิมที่ลูกค้าส่วนใหญ่จะเป็นระดับกลาง เนื่องด้วยความต้องการบ้านในระดับราคาดังกล่าวเริ่มมากขึ้น และรองรับเป็นการขยายตลาด ขณะที่วางงบซื้อที่ดินในปีนี้ไว้ราว 800 ล้านบาท
                